የኢህአዴግና የሲፒሲ ከፍተኛ አመራሮች የልምድ ልውውጥ አደረጉ
የቻይናው ሲፒሲ ፓርቲ የልዑካን ቡድን በኢትዮጵያ የስራ ጉብኝት በማድረግ ላይ መሆኑን ኢህአዴግ አስታወቀ ።በሚንስትር ማዕረግ የሲፒሲ ማዕከላዊ ኮሚቴ የፖሊሲ ጥናት ቢሮ ምክትል ዋና ዳይሬክተር ዋንግ ሽአሁ የተመራና ስድስት አባላትን ያካተተ የቻይናው ሲፒሲ ፓርቲ የልዑካን ቡድን በኢትዮጵያ የስራ ጉብኝት በማድረግ ላይ ይገኛል ብሏል ።የልኡካን ቡድኑ አባላት በኢሕአዴግ ምክር ቤት ፅ/ቤት ተገኝተው ከፅ/ቤቱ ሃላፊ አቶ ሽፈራው ሽጉጤ እና ከፅ/ቤቱ የከተማ ፖለቲካና ድርጅት ዘርፍ አስተባባሪ ወይዘሮ ፈትለወርቅ ገ/እግዛብሄር ጋር ውይይት አድርገዋል።አቶ ሽፈራው ኢህአዴግንና አባል ብሔራዊ ድርጅቶቹን እንዲሁም በኢሕአዴግ አመራር በሀገራችንን የተመዘገቡ ስኬቶችን አስመልክቶ ለልዑካን ቡድኑ አባላት ማብራሪያ ሰጥተዋል።ኢሕአዴግ በዴሞክራሲያዊ ምርጫዎች እየተወዳደረ ባሸነፈባቸው ያለፉት አመታት የመላውን ሕዝብ ሂወት ሊቀይሩ የቻሉ ስኬቶችን ማስመገቡን የገለፁት አቶ ሽፈራው ከድህነት ወለል በታች ይኖሩ የነበሩ ዜጎች ቁጥር በኢሕአዴግ የመሪነት ዘመን በግማሽ መቀነሱን በአብነት አንስተዋል።ብዝሃነትና በመቀበልና በማክበር ላይ የተመሰረተው የኢፌዴሪ ህገ መንግስት ለሰላም፣ ለዴሞክራሲና ለልማት መረጋገጥ ዋስትና የሰጠ መሆኑንም አብራርተዋል።ኢትዮጵያ የውጪ ኢንቨስትመንትን በመሳብ ቀዳሚ ሀገር እንደሆነች ገልፀው በሀገሪቱ የተመዘገበው አጠቃላይ እድገት የኢሕአዴግ ብቃት ያለው አመራር ውጤት መሆኑን ለሚንስትሩ ገልፀውላቸዋል።በቅርቡ በሀገሪቱ አንዳንድ አካባቢዎች ግጭቶች መከሰታቸውንም ጠቅሰው የኢሕአዴግ ስራ አስፈፃሚ ኮሚቴ ለችግሩ ልዩ ትኩረት በመስጠት ባደረገው ግምገማ የዚህን ችግር ምንጭና መፍትሔዎቹን መለየቱን ገልጸዋል።በድርጅትና በመንግስት ውስጥ ባጋጠሙ ድክመቶች እንዲሁም ለወጣቶች የስራ እድል በመፍጠር ረገድ ሰፊ ክፍተት መኖሩን በመለየት ይህን የሚያርም እንቅስቃሴ ውስጥ መገባቱንና ይህም ተጠናክሮ እንደሚቀጥል ገልፀዋል።ኢሕአዴግ አሁን ያጋጠመውን ችግር መፍታት እንደሚችል ሙሉ እምነት እንዳለም ለሚንስትሩ ዋንግ ሽአሁ አረጋግጠውላቸዋል።ዋንግ ሽአሁ በበኩላቸው 19ኛው የሲፒሲ ማዕከላዊ ኮሚቴ ጉባዔ ባስተላለፋቸው ቁልፍ ውሳኔዎች ላይ ለኢሕአዴግ ከፍተኛ አመራሮች ማብራሪያ ሰጥተዋል።በዚህ ታሪካዊ የፓርቲያቸው ጉባኤ ላይ የቻይናን የወደፊት ጉዞ የሚወስኑ አቅጣጫዎች መወሰናቸውን አስታውቀዋል።እንደ ፈረንጆቹ አቆጣጠር በ2050 በባህልና ኢኮኖሚ የበለፀገች ዴሞክራሲያዊት ቻይናን የመገንባት ራዕይ መነደፉን አብራርተዋል።የሁለቱ ፓርቲዎች ግንኙነት ከመቼውም በበለጠ ተጠናክሮ ይገኛል ያሉት ሚኒስትሩ የቻይናው ፕሬዝዳንት ሺ ጂንፒንግ ስለ ጉባዔው ውሳኔዎች የሚያብራራ የልዑካን ቡድኖችን ወደ 10 ሀገራት ሲያሰማሩ ኢትዮጵያ አንዷ እንድትሆን መምረጣቸው የሁለቱ ሀገሮች ግንኙነት ወደ ሁሉን አቀፍ ስትራቴጂያዊ የትብብር አጋርነት ለማደጉ ማሳያ መሆኑን ጠቅሰዋል ።ፓርቲያቸው ግንኙነቱን አጠናክሮ ለማሳደግ ያለውን ቁርጠኝነትም ገልፀዋል።ለዚህም ያግዝ ዘንድ የኢሕአዴግ አመራሮችና ካድሬዎች በቻይና ተገኝተው ልምድ የሚለዋወጡባቸው መድረኮች መዘጋጀታቸውን አስታውቀዋል።አቶ ሽፈራው ግንኙነቱን ለማጠናከር ሲፒሲ የያዘውን እቅድ አድንቀው ኢህአዴግም ለአጋርነታቸው ማደግ ሃላፊነቱን እንደሚወጣ አረጋግጠዋል።የሁለቱ ፓርቲዎች ግንኙነት በሀገራቱና በሕዝቦቹ መካከል በሚኖረው የእርስ በርስ ግንኙነት ውስጥ የመሰረት ድንጋይ ሆኖ እንደሚቀጥልም አረጋግጠዋል።የሲፒሲ የልዑካን ቡድን በአዲስ አበባ በሚኖረው ቆይታ ከኢህአዴግ ካድሬዎችና በሰው ሃይል አቅም ግንባታ ላይ ከተሰማሩ ተቋማት ጋር ተጨማሪ ውይይቶችን የሚያደርግ ይሆናል።(የኢህአዴግ ድረ ገጽ)